CELEX: 32014D0604(01)
Language: bg
Date: 2014-06-03 00:00:00
Title: Решение на комисията от 3 юни 2014 година за създаване на експертна група на Комисията за борба с раковите заболявания и за отмяна на Решение 96/469/ЕО

4.6.2014   
            
            
               BG
            
            
               Официален вестник на Европейския съюз
            
            
               C 167/4
            
         РЕШЕНИЕ НА КОМИСИЯТА
   от 3 юни 2014 година
   за създаване на експертна група на Комисията за борба с раковите заболявания и за отмяна на Решение 96/469/ЕО
   2014/C 167/05
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като има предвид, че:
   
               (1)
            
            
               Съгласно член 168, параграф 2 от Договора за функционирането на Европейския съюз държавите членки, във връзка с Комисията, са задължени да координират помежду си своите политики и програми в областите, посочени в параграф 1. Комисията може в тясна връзка с държавите членки да предприема всякаква полезна инициатива за развитието на тази координация, по-конкретно инициативи за установяване на насоки и показатели, организиране на обмен на най-добри практики и подготовка на елементите, необходими за периодично наблюдение и оценка.
            
         
               (2)
            
            
               В приетата на 23 октомври 2007 г. Бяла книга на Комисията, озаглавена „Заедно за здраве: Стратегически подход за ЕС 2008—2013 г.“ (1) и развиваща здравната стратегия на ЕС, ракът е посочен като приоритет за действие.
            
         
               (3)
            
            
               На 2 декември 2003 г. Съветът прие Препоръка за онкологичния скрининг (2).
            
         
               (4)
            
            
               На 10 юни 2008 г. Съветът прие заключения относно „Намаляване на тежестта, свързана с раковите заболявания“ (3), а на 13 септември 2010 г. — относно „Действия срещу раковите заболявания“ (4).
            
         
               (5)
            
            
               На 24 юни 2009 г. Комисията прие Съобщение на Комисията до Европейския парламент, Съвета, Европейския икономически и социален комитет и Комитета на регионите, озаглавено „Действия срещу рака: европейско партньорство“ (5).
            
         
               (6)
            
            
               В съобщението на председателя до Комисията от 10 ноември 2010 г., озаглавено „Рамка за експертните групи на Комисията: хоризонтални правила и публичен регистър“ (6) (по-нататък „рамката за експертните групи на Комисията“), се съдържа преразгледан набор от правила за всички експертни групи на Комисията.
            
         
               (7)
            
            
               За подготовката и извършването на дейности в областта на раковите заболявания е необходимо тясно сътрудничество със специализираните структури в държавите членки и със заинтересованите страни. По този начин ще се отвърне на искането от страна на представителите на държавите членки и заинтересованите страни за по-добра координация предвид нарастващия обем на работата, свързана с раковите заболявания. Освен това споделянето на знания и информация може да помогне за разрешаване на някои от трудностите в областта на борбата с раковите заболявания, с които държавите членки се сблъскват, и ще улесни сътрудничеството с други важни страни като например организациите на пациентите.
            
         
               (8)
            
            
               Следва да бъде осигурен непрекъснат достъп до съветите на експерти на високо равнище по въпросите на раковите заболявания под формата на експертна група, създадена от Комисията. По искане на Комисията експертната група за борба с раковите заболявания следва да ѝ съдейства чрез съвети и експертни познания при разработването и изпълнението на дейностите на Съюза в областта на раковите заболявания и да насърчава обмена на съответния опит, политики и практики между държавите членки и различните участници.
            
         
               (9)
            
            
               В тази група следва да бъдат включени представители на държавите членки, на организациите на пациентите в областта на раковите заболявания, на европейски сдружения в областта на превенцията на раковите заболявания, на европейски професионални сдружения или научни дружества, работещи в областта на раковите заболявания, един представител на производителите на продукти или на доставчиците на услуги в тази област и един представител на Международната агенция за изследване на рака, така че да се осигури възможност за представяне на широк кръг от заинтересовани страни и експерти в областта на раковите заболявания.
            
         
               (10)
            
            
               Експертната група за борба с раковите заболявания не следва да действа като комитет по смисъла на Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (7).
            
         
               (11)
            
            
               Личните данни следва да се обработват в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (8).
            
         
               (12)
            
            
               Решение 96/469/ЕО на Комисията от 30 юли 1996 г. относно създаване на Консултативен комитет за превенция на рака (9) следва съответно да бъде отменено,
            
         РЕШИ:
   Член 1
   Създаване на експертната група
   Създава се експертна група за борба с раковите заболявания, наричана по-нататък „експертната група“.
   Член 2
   Задачи на експертна група
   1.   По искане на Комисията или на службите на Комисията експертната група извършва следните задачи в областта на раковите заболявания:
   
               а)
            
            
               подпомага Комисията при изготвянето на правни инструменти и политически документи, включително насоки и препоръки за борба с раковите заболявания, както и на данни за тези заболявания, в т.ч. епидемиология, ранно откриване на рака и скрининга за ракови заболявания, информиране на обществеността за превенцията на раковите заболявания, процедура за осигуряване на качеството при управлението на рака и аспектите на превенцията, които могат да бъдат развити въз основа на резултатите от фундаменталните, транслационните и клиничните изследвания на раковите заболявания, извършени по линия на научноизследователски програми на ЕС и на други международни или национални научноизследователски инициативи, както и на всеобхватни теми, свързани с раковите заболявания;
            
         
               б)
            
            
               съветва Комисията във връзка с извършването на действията на Съюза и предлага подобрения на взетите мерки;
            
         
               в)
            
            
               съветва Комисията при мониторинга, оценката и разпространението на резултатите от мерките, предприети на равнището на Съюза и на национално равнище;
            
         
               г)
            
            
               съветва Комисията по въпросите на международното сътрудничество;
            
         
               д)
            
            
               подпомага координацията и обмена на информация между държавите членки;
            
         
               е)
            
            
               предоставя на Комисията преглед на политиките на европейско и национално равнище;
            
         
               ж)
            
            
               събира информация за съответните опит, политики и практики на държавите членки и на различните участници.
            
         2.   За целите на посочените в параграф 1 задачи експертната група може, по искане на службите на Комисията, да представя становища, препоръки и доклади.
   3.   Задачите на експертната група не трябва да се припокриват с въпроси, разглеждани от Консултативния комитет за безопасност и здраве на работното място (ACSH), създаден с Решение 2003/С 218/01 на Съвета (10), или от Научния комитет за граничните стойности на професионална експозиция на химични агенти, създаден с Решение 2014/113/ЕС на Комисията (11), нито с въпроси от приложното поле на Директива 2004/37/ЕО относно защитата на работниците от рискове, свързани с експозицията на канцерогени или мутагени по време на работа (12), или с въпроси от обхвата на задачите на Фармацевтичния комитет, създаден с Решение 75/320/ЕИО на Съвета (13).
   Член 3
   Консултиране
   Комисията може да се консултира с експертната група по всякакви въпроси във връзка с раковите заболявания.
   Член 4
   Състав и назначаване
   1.   Експертната група се състои от следните членове:
   
               а)
            
            
               компетентни органи на държавите членки;
            
         
               б)
            
            
               трима представители на организации на пациентите в областта на раковите заболявания;
            
         
               в)
            
            
               двама представители на европейски сдружения в областта на превенцията на раковите заболявания;
            
         
               г)
            
            
               трима представители на европейски професионални сдружения или научни дружества, работещи в областта на раковите заболявания;
            
         
               д)
            
            
               един представител на производители на продукти или на доставчици на услуги в областта на раковите заболявания;
            
         
               е)
            
            
               един представител на Международната агенция за изследване на рака.
            
         2.   Компетентните органи на държавите от ЕАСТ, които са страна по Споразумението за Европейското икономическо пространство, също могат да членуват в групата по искане на съответните държави от ЕАСТ.
   3.   Компетентните органи на държавите — кандидатки за присъединяване към Европейския съюз, също могат да членуват в групата по искане на съответните държави.
   4.   Членовете се назначават от генералния директор на генерална дирекция „Здравеопазване и политика за потребителите“.
   5.   Посочените в параграф 1, букви б), в), г) и д) членове се назначават от списък с отговарящи на изискванията кандидати, съставен след публикуване на покана за изразяване на интерес. В поканата за изразяване на интерес се посочват необходимите квалификации и условията за членство в експертната група.
   6.   Членовете, посочени в параграф 1, букви а)—е), и в параграфи 2 и 3, посочват представители и заместници, които да заместват представителя, когато той отсъства или е възпрепятстван. Заместниците се назначават при същите условия като представителите. Заместниците автоматично заместват членовете, които отсъстват или са възпрепятствани.
   7.   Генералният директор на генерална дирекция „Здравеопазване и политика за потребителите“ може да отхвърли представителя или заместника, предложен от дадена организация, ако кандидатът не отговаря на профила, изискван в посочената в параграф 5 покана за изразяване на интерес. В такива случаи съответната организация се приканва да предложи друг представител или заместник.
   8.   Мандатът на членовете на експертната група е три години и може да бъде подновен след представяне на кандидатура в отговор на нова покана за изразяване на интерес.
   9.   При подаване на оставка мандатът на членовете приключва преди изтичане на тригодишния срок.
   10.   Членовете, посочени в параграф 1, букви б)—е), или техните представители могат да бъдат изключени и заменени за остатъка от мандата им в следните случаи:
   
               а)
            
            
               трайна невъзможност да присъстват на заседанията;
            
         
               б)
            
            
               невъзможност да участват ефективно в разискванията на групата;
            
         
               в)
            
            
               неспазване на условията на член 339 от Договора за функционирането на Европейския съюз;
            
         
               г)
            
            
               последващо несъответствие с изискванията за квалификация и с условията, определени в поканата за изразяване на интерес, посочена в параграф 5.
            
         11.   Генералният директор на генерална дирекция „Здравеопазване и политика за потребителите“ може да поиска от някой от членовете по параграф 1, букви б)—е), да посочи друг представител или заместник в случаите, изброени в параграф 10.
   12.   Членовете, чийто мандат приключва преди края на тригодишния период съгласно параграфи 8 и 9, могат да бъдат заменени за остатъка от техния мандат.
   13.   Имената на членовете и на техните представители се публикуват в регистъра на експертните групи към Комисията и други подобни организации („регистъра“) (14). В регистъра могат да бъдат публикувани и наименованията на компетентните органи на държавите членки.
   14.   Личните данни се събират, обработват и публикуват в съответствие с Регламент (ЕО) № 45/2001.
   Член 5
   Начин на работа
   1.   Експертната група се председателства от директора от генерална дирекция „Здравеопазване и политика за потребителите“ на Комисията, отговарящ за политиката за общественото здраве. Директорът може да делегира председателството на друго длъжностно лице от Комисията.
   2.   Със съгласието на Комисията експертната група може да създава подгрупи, които да разглеждат конкретни въпроси въз основа на определен от групата мандат. Тези подгрупи се разпускат веднага след като изпълнят мандата си.
   3.   Комисията може да покани външни експерти със специфични познания по въпрос от дневния ред, които да участват в работата на групата. Освен това Комисията може да предоставя статут на наблюдател на лица или организации, както са определени в правило 8, точка 3 от рамката за експертните групи на Комисията, и на държави — кандидатки за присъединяване към ЕС.
   4.   Членовете на експертни групи и техни представители и заместници, както и поканените експерти и наблюдатели, са задължени да спазват професионална тайна съгласно определеното в Договорите и в правилата за тяхното прилагане, както и правилата за сигурност на Комисията относно защитата на класифицирана информация на ЕС, определени в приложението към Решение 2001/844/ЕО, ЕОВС, Евратом на Комисията (15). При неспазване на тези задължения Комисията може да предприеме всички подходящи мерки.
   5.   Заседанията на експертната група и подгрупите се провеждат в помещения на Комисията, освен когато по надлежно обосновани съображения по изключение заседанията се организират другаде. Комисията осигурява секретарските услуги. Дневният ред и протоколите от заседанията на експертната група се изготвят от Комисията. На заседанията на експертната група и нейните подгрупи могат да присъстват и други длъжностни лица от Комисията, проявяващи интерес към разискванията.
   6.   Групата приема свой процедурен правилник въз основа на стандартния процедурен правилник на Комисията за експертните групи.
   7.   Комисията публикува всички съответни документи относно дейностите на експертната група (например дневен ред, протоколи и представени от участниците материали) в регистъра или чрез препратка от регистъра към специално създаден уебсайт, на който може да бъде намерена информацията. Даден документ не се публикува, когато оповестяването му би засегнало защитата на обществени или частни интереси съгласно определеното в член 4 от Регламент (ЕО) № 1049/2001 (16).
   Член 6
   Разходи за участие в заседанията
   1.   Участниците в дейностите на експертната група не получават възнаграждение за извършваните от тях услуги.
   2.   Пътните и дневните разходи на участниците в дейностите на експертната група се възстановяват от Комисията в съответствие с действащите в Комисията разпоредби.
   3.   Посочените в параграф 2 разходи се възстановяват в рамките на наличните бюджетни кредити, отпуснати по годишната процедура за разпределение на ресурсите.
   Член 7
   Отмяна
   Решение 96/469/ЕО се отменя.
   Член 8
   Настоящото решение се прилага от датата на неговото приемане.
   
      Съставено в Брюксел на 3 юни 2014 година.
      
         
            За Комисията
         
         Tonio BORG
         
            Член на Комисията
         
      
   
   
      (1)  СОМ(2007) 630 окончателен, 23.10.2007 г.
   
      (2)  ОВ L 327, 16.12.2003 г., стр. 34.
   
      (3)  2876-о заседание на Съвета по заетост, социална политика, здравеопазване и потребителски въпроси, 10.6.2008 г.
   
      (4)  3032-ро заседание на Съвета по общи въпроси, 13.9.2010 г.
   
      (5)  COM(2009) 291 окончателен, 24.6.2009 г.
   
      (6)  C(2010) 7649 окончателен, 10.11.2010 г.
   
      (7)  ОВ L 55, 28.2.2011 г., стр. 13.
   
      (8)  ОВ L 8, 12.1.2001 г., стр. 1.
   
      (9)  ОВ L 192, 2.8.1996 г., стр. 31 и ОВ L 204, 14.8.1996 г., стр. 20.
   
      (10)  ОВ C 218, 13.9.2003 г., стр. 1.
   
      (11)  ОВ L 62, 4.3.2014 г., стр. 18.
   
      (12)  ОВ L 229, 29.6.2004 г., стр. 23.
   
      (13)  ОВ L 147, 9.6.1975 г., стр. 23.
   
      (14)  Членовете, които не желаят имената им да бъдат оповестявани, могат да поискат изключение от това правило. Искането за неоповестяване на името на член на експертна група се приема за обосновано, когато публикуването може да застраши неговата сигурност или неприкосновеност или неоснователно да накърни неговия личен живот.
   
      (15)  Решение 2001/844/ЕО, ЕОВС, Евратом на Комисията от 29 ноември 2001 г. за изменение на нейния процедурен правилник (ОВ L 317, 3.12.2001 г., стр. 1).
   
      (16)  Тези изключения са предназначени да защитят обществената сигурност, военните въпроси, международните отношения, финансовата, паричната или икономическата политика, правото на личен живот и неприкосновеността на индивида, търговските интереси, съдебното производство и правната помощ, инспекциите/разследванията/одитите и процеса на вземане на решения на институцията.